  Виталий Пронин  Гурт удысъя но сиён-юонъя министерство элькун Герберын ӟечкылаз но коньдон премиен пусиз усто кизисьёсты.Уйпалъёс пӧлын усто кизись луиз Глазов ёросысь «Луч» хозяйствоысь тракторист Олег Дьяконов. Со огназ 980 гектаре вуттӥськиз.  2-тӥ интые потӥз Сюмси ёросысь «Нива» хозяйствоысь Анатолий Паушев. 3-тӥ луиз Шаркан ёросысь «Ошмес» хозяйствоысь Юрий Вахрушев.Лымшор палан бусыос но паськытэсьгес, техника но выльгес бере, татын котькуд тракторист вылэ нагрузка бадӟымгес усе. Озьы тужгес чупрес ужаз Дэри ёросысь Азин нимо хозяйствоысь Антон Лопатин, огназ 14 сюрс 350 гектарез гыриз-кизиз. Солэсь ӧжыт гинэ бере кылиз Можга ёросысь «Россия» хозяйствоысь Василий Борисов. 3-тӥ луиз Вотка ёросысь  «Июльское» учхозысь Артём Бидашев.- Вормон сьӧры уйиськон сярысь ӧй ик малпа. Уката ик хозяйствоын 1 но ӝыны ар сяна уг ужаськы на бере, таӵезэ ӧй ик возьма, - шуэ Антон Лопатин. - Ужаны мылкыд эшшо но ӝутӥськиз. Хозяйствое стаж люкан понна кутски вал, мукет азе сюрыны шуг бере. Дунъямзэс шӧдыса, татчы кылён сярысь малпаськисько. Егитъёс хозяйствоын вань. Трактористъёс пӧлын ик ми 4 кузя. Семья ӧвӧл на бере, уждунэ тырме. Ог 20 сюрс манет басьтӥсько. Гужем шутэтскыны маза ӧвӧл. Али тани бусыысь жуг-жаген нюръяськисько.Елена Сараматова Туспуктэм: udmapk.ru  